Twee Oscar-benoemings vir Kaapse regisseurOliver Hermanus. (Foto: Verskaf) Die Suid-Afrikaanse fliekregisseur Oliver Hermanus se jongste rolprent, Living, is vanjaar in twee kategorieë benoem vir die 95ste jaarlikse Oscar-toekennings. Die bekroonde Kaapse rolprentmaker het voorheen ook die regie vir rolprente soos Moffie (2019), The Endless River (2015) en Shirley Adams (2009) behartig. Hy het in 2009 twee Saftas (South African Film and Television Awards) ingoes vir Shirley Adams en in 2012 weer ŉ Safta gewen vir beste regisseur van die fliek Beauty. In sy jongste fliek, Living, vertolk die bekende Britse akteur Bill Nighy die rol van Rodney Williams, ŉ Britse burokraat wat aan ŉ ongeneeslike siekte ly. Bill Nighy in ‘n toneel uit ‘Living’. (Foto: Skermgreep/YouTube) Nighy speel teenoor die Britse aktrise Aimée Lou Wood, wat bekendheid verwerf het vir haar rol as Aimee Gibbs in die Netflix-reeks, Sex Education. Living is op die Japannese rolprent, Ikiru, geskoei en dit is deur die bekroonde kontemporêre fiksie-en-draaiboekskrywer, Kazuo Ishiguro, verwerk. Ishiguro is vanjaar in die kategorie vir beste aangepaste draaiboek benoem. Dit is Nighy (73) en Ishiguro (68) se eerste Oscar-benoemings. Ishiguro het in 1989 die Booker-toekenning ontvang vir sy roman, The Remains of the Day. Dié boek is in ŉ gelyknamige rolprent verwerk en het agt Oscar-benoemings ingeoes. Ishiguro het in 2017 ook die Nobelprys vir Letterkunde ontvang. Die Oscars word Sondag 12 Maart in Los Angeles, VSA, uitgedeel. Hier is ŉ volledige lys van die benoemings.